༈ ད་ནི་བསྟན་བཅོས་ཉིད་བཤད་པར་བྱ་བ་ལ་རིམ་པ་གསུམ་སྟེ།མགོ་སྨོས་པས་
གོ་བའི་དབང་པོ་རྣོན་པོ་རྣམས་ལ་མཚན་བཤད་པ་དང་། དབང་པོ་བར་མ་རྣམས་ལ་བསྡུས་པའི་དོན་གྱིས་བཤད་པ་དང་། དབང་པོ་ཐ་མ་རྣམས་ལ་རྒྱ་ཆེར་སྤྲོས་ཏེ་བཤད་པའོ། །དང་པོ་ནི། རྒྱ་གར་སྐད་དུ། མ་ཧཱ་ཡཱ་ན་ཨུཏྟ་ར་ཏནྟྲ་ཤཱསྟྲ། བོད་སྐད་དུ། ཐེག་པ་ཆེན་པོ་རྒྱུད་བླ་མའི་བསྟན་བཅོས་ཤེས་བྱ་བ་ནི་མཚན་ནོ། །མཚན་འདི་ཙམ་ཐོས་པས་དབང་པོ་རྣོན་པོ་རྣམས་ཀྱིས་ནི་དོན་གྱི་དངོས་པོ་ཕལ་ཆེར་རྟོགས་པར་ནུས་པ་ཉིད་དོ། །ཇི་ལྟར་ཞེ་ན། བསྟན་བཅོས་ཤེས་བྱ་བ་འདིས་ནི་རྗོད་པར་བྱེད་པའི་གཞུང་གི་སྤྱིའི་མིང་བསྟན་པ་ཡིན་ལ། ལྷག་མ་རྣམས་ཀྱིས་ནི་བྱེ་བྲག་གི་མཚན་བསྟན་པ་ཡིན་ནོ། །འདིར་སློབ་དཔོན་བློ་གྲོས་བརྟན་པས་དབུས་དང་མཐའ་རྣམ་པར་འབྱེད་པའི་འགྲེལ་བཤད་དུ། ད་ནི་བསྟན་བཅོས་ཀྱི་རང་བཞིན་ཅི་འདྲ་བ་དང་། ཅིའི་ཕྱིར་བསྟན་བཅོས་ཤེས་བྱ་བ་འདི་བཤད་པར་བྱའོ། །མིང་དང་ཚིག་དང་ཡི་གེའི་ཚོགས་སུ་སྣང་བའི་རྣམ་པར་རིག་པ་རྣམས་ནི་བསྟན་བཅོས་སོ། །ཡང་ན་འཇིག་རྟེན་ལས་འདས་པའི་ཡེ་ཤེས་ཐོབ་པར་བྱེད་པའི་སྒྲའི་ཁྱད་པར་དུ་སྣང་བའི་རྣམ་པར་རིག་པ་རྣམས་བསྟན་བཅོས་སོ། །རྣམ་པར་རིག་པ་རྣམས་ཇི་ལྟར་མཛད་ཅིང་བརྗོད་ཅེ་ན། མཛད་པ་དང་འཆད་པའི་རྣམ་པར་རིག་པ་ལས་ཉན་པའི་རྣམ་པར་རིག་པ་རྣམས་སྐྱེ་བས་འདི་ལ་ཉེས་པ་མེད་དོ། །སློབ་མ་འཆོས་པའི་ཕྱིར་བསྟན་བཅོས་ཏེ། སློབ་མ་འཆོས་པ་ནི་ཚུལ་ཁྲིམས་དང་། ཏིང་ངེ་འཛིན་དང་། ཤེས་རབ་ཀྱི་ཁྱད་པར་སྐྱེད་པའི་ཕྱིར་ལུས་དང་ངག་དང་ཡྀད་ཚོགས་པར་མི་འབྱུང་བའི་ལས་ལས་བཟློག་པ་དང་། ཚོགས་པར་འབྱུང་བའི་ལས་ལ་འཇུག་པའོ། །ཡང་ན་བསྟན་བཅོས་ཀྱི་མཚན་ཉིད་དུ་འཐད་པའི་ཕྱིར་བསྟན་བཅོས་ཏེ། ལུང་མནོས་པ་གོམས་པར་བྱས་པས་བག་ཆགས་དང་བཅས་པའི་ཉོན་མོངས་པ་སྤོང་བར་འགྱུར་བ་དང་། བར་ཆད་མེད་པ་ཡུན་རིང་བ་སྡུག་བསྔལ་དྲག་པོ་སྣ་ཚོགས་ཀྱིས་འཇིགས་པའི་ངན་སོང་རྣམས་དང་། སྲིད་པ་ལས་སྐྱོབ་པ་གང་ཡིན་པ་དེ་བསྟན་བཅོས་ཀྱི་མཚན་ཉིད་དོ། །དེའི་ཕྱིར་ཉོན་མོངས་པའི་དགྲ་འཆོས་པ་དང་། ངན་འགྲོ་དང་སྲིད་པ་ལས་སྐྱོབ་པས་བསྟན་བཅོས་ཀྱི་མཚན་ཉིད་དེ། དེ་གཉིས་ཀྱང་ཐེག་པ་ཆེན་པོ་ཐམས་ཅད་དང་དེ་བཤད་པ་ཐམས་ཅད་ལ་ཡོད་ཀྱི། གཞན་ལ་མེད་དེ། དེའི་ཕྱིར་འདི་ནི་བསྟན་བཅོས་སོ། །དེ་ལ་སྨྲས་པ། ཉོན་མོངས་དགྲ་རྣམས་མ་ལུས་འཆོས་པ་དང་། །ངན་འགྲོ་སྲིད་ལས་སྐྱོབ་པ་གང་ཡིན་པ། །འཆོས་སྐྱོབ་ཡོན་ཏན་ཕྱིར་ན་བསྟན་བཅོས་ཏེ། །གཉིས་པོ་འདི་དག་གཞན་གྱི་ལུགས་ལ་མེད། །ཅེས་གསུངས་ཏེ། བསྟན་བཅོས་ཀྱི་སྒྲ་བཤད་པ་ནི་སློབ་དཔོན་འདིས་གསུངས་པ་བཞིན་དུ་གཟུང་བར་བྱ་བ་ཡིན་ལ། གཞན་ལ་མེད་ཅེས་བྱ་བ་འདི་ནི་ཕྱི་རོལ་པ་ཁོ་ན་ལ་གཟུང་གི། ཉན་རང་གི་ཐེག་པས་ནི་ངན་འགྲོ་དང་སྲིད་པ་གཉི་ག་ལས་སྐྱོབ་པའི་ཕྱིར་གཞན་ཞེས་བྱ་བ་འདིའི་ཁོངས་སུ་མི་གཏོགས་སོ། །མིང་ཚིག་གམ་སྒྲར་སྣང་བའི་རྣམ་རིག་བསྟན་བཅོས་སུ་གཟུང་བ་འདི་ནི་བརྟག་པ་དང་རྣམ་པར་དཔྱད་པའི་དོན་ཕྱེ་སྟེ་བཤད་པ་ལས་ཡིན་གྱི། འཇིག་རྟེན་གྱི་གྲགས་པས་ནི་སྒྲའི་རང་བཞིན་གྱི་ངག་ཆེན་པོ་ཉིད་བསྟན་བཅོས་ཀྱི་ངོ་བོར་གཟུང་བར་བྱའོ། །འཆོས་སྐྱོབ་ཅེས་བྱ་བ་ཤཱ་སུ་འཆོས་པའི་སྐད་ཀྱི་བྱིངས་དང་། ཏྲ་ཡ་ཞེས་པ་བོད་ཀྱི་སྐད་དུ་སྐྱོབ་པ་སྟེ་སཾ་སྐྲྀ་ཏ་ལ་དེའི་མིང་གི་དང་པོ་གཟུང་བ་ཡིན་ནོ། །དེ་ཡང་སྟོན་པས་ཆོས་གསུང་བ་ཐམས་ཅད་ནི་སྟོབས་བཅུའི་ཤེས་རབ་དང་། མི་འཇིགས་པའི་བཟོད་པ་དང་། སོ་སོ་ཡང་དག་པར་
རིག་པའི་སྤོབས་པས་འཆད་པ་ཡིན་པ་ལས། འདི་ནི་རྟོགས་པའི་དོན་རྡོ་རྗེ་ལྟ་བུའི་གནས་ཡིན་པའི་ཕྱིར། ཞེས་བྱ་བས་ན་གནས་དང་གནས་མ་ཡིན་པ་མཁྱེན་པའི་སྟོབས་དང་། རྣམ་པ་ཀུན་མཁྱེན་པའི་མི་འཇིགས་པ་དང་། ཚིག་དང་དོན་སོ་སོ་ཡང་དག་པར་རིག་པ་ལ་བརྟེན་ནས་ཡིན་ནོ། །
ཐེག་པ་ཆེན་པོ་ཞེས་བྱ་བ་ནི་བཅོམ་ལྡན་འདས་ཀྱི་གསུང་རབ་ལ་ཐེག་པ་དམན་པ་ཉིད་གཟུགས་པོར་རྗོད་པར་བྱེད་པའི་གསུང་ལས་བརྒྱ་པ་དང་། ཆེད་དུ་བརྗོད་པའི་ཚོམས་དང་། ལུང་སྡེ་བཞི་པོ་དག་དང་། མདོ་ཆེན་པོ་གཟུགས་ཅན་སྙིང་པོ་བསུ་བ་ལ་སོགས་པ་ནི་ཐེག་པ་དམན་པའི་དོན་རྗོད་པར་བྱེད་པའི་ཕྱིར་ཐེག་པ་དམན་པ་ཞེས་བྱ་ལ། ཤེས་རབ་ཀྱི་ཕ་རོལ་ཏུ་ཕྱིན་པའི་མདོ་དང་། ཕ་རོལ་ཏུ་ཕྱིན་པ་ལྔ་བསྟན་པ་ལ་སོགས་པ་རྣམས་ནི་ཐེག་པ་ཆེན་པོ་རྗོད་པར་བྱེད་པའི་ཕྱིར་ཐེག་པ་ཆེན་པོ་ཞེས་བྱའོ། །ཐམས་ཅད་བསྡུ་ན། དགོངས་པ་ངེས་པར་འགྲེལ་བ་ལས་འཁོར་ལོ་གསུམ་དུ་རྣམ་པར་བཞག་ག ོ།དེ་ལ་ཐེག་པ་དམན་པའི་སྡེ་སྣོད་ནི་འཁོར་ལོ་དང་པོ་ཡིན་ལ། ཐེག་པ་ཆེན་པོའི་སྡེ་སྣོད་ལ་འཁོར་ལོ་བར་པ་དང་། ཐ་མ་སྟེ་གསུམ་ཡོད་པ་ལས་འདི་ནི་ཐ་མ་ཡིན་པའི་ཕྱིར་རྒྱུད་བླ་མ་ཞེས་བྱ་སྟེ། དེ་ཡང་ཨུཏྟ་ར་ཞེས་པའི་སྒྲ་ནི་ཕྱོགས་ལས་བྱང་དང་། ཡོན་ཏན་ལས་མཆོག་དང་། རྫས་ལས་གཞན་དང་།དུས་ལས་ཕྱི་མ་རྣམས་ལ་འཇུག་པ་ལས་འདིར་ནི་ཕྱི་མ་སྟེ། བླ་མ་ཞེས་པ་ཡང་ཕྱི་མ་དང་སྒྲ་རྣམ་གྲངས་པའོ། །རྒྱུད་ཅེས་པ་ནི་རྒྱུན་ཆགས་པ་ལ་འཇུག་པས་གནས་སྐབས་ཀྱི་སྟོབས་ལས་ཇི་ལྟར་རིགས་པར་སྦྱར་བར་བྱ་བ་ཡིན་ཏེ། དཔེར་ན་གཎྜིའི་སྒྲ་ལ་རྒྱུད་གསུམ་དང་ཏོག་གཅིག་ཅེས་བརྗོད་པ་ལྟ་བུ་དང་། རྒྱུད་ཆགས་གསུམ་པ་ལ་དབྱངས་ཀྱི་ང་རོ་བྱའོ་ཞེས་བྱ་བ་དང་པོར་བསྟོད་པའི་རྒྱུད་དང་། བར་དུ་མདོའི་རྒྱུད་དང་།ཐ་མར་བསྔོ་བའི་རྒྱུད་ཅེས་བརྗོད་པ་ལྟར་འཁོར་ལོ་གསུམ་པོ་ཡང་གང་ཟག་རིམ་པར་བཀྲི་བའི་རྒྱུན་ཆགས་པ་ཡིན་པས་རྒྱུད་ཅེས་བྱ་ལ། དེ་དག་ལས་ཕྱི་མའམ་བླ་མའམ་མཆོག་ཅེས་བྱ་བ་ཡིན་ཏེ། དོན་འདི་ནི་འདི་ཉིད་ཀྱི། དེས་ན་རང་བྱུང་རྣམས་ཀྱི་ཐ་མའི་ཚུལ་འདི་ནི། །དྲང་སྲོང་ཆེན་པོ་དབང་ཐོབ་རྣམས་ཀྱིས་ཀྱང་རིག་མིན། །ཞེས་བྱ་བས་བཤད་པ་ཡིན་ནོ། །དེ་ལྟར་ཐེག་པ་ཆེན་པོ་གསུང་རབ་ལ་བཤད་ན། དོན་ཐེག་པ་ཆེན་པོ་ཉིད་བརྗོད་པར་གྱིས་ཤིག་ཅེ་ན། བརྗོད་པར་བྱ་སྟེ། ཆེན་པོའི་ཟླས་དྲངས་པ་ནི་དམན་པ་ཡིན་ལ། དེ་ཡང་ཉན་རང་གི་ཐེག་པ་སྟེ། མདོ་སྡེའི་རྒྱན་ལས། མ་ཚང་བ་དང་འགལ་བ་དང་། །ཐབས་མིན་དེ་ལྟར་མ་བསྟན་ཕྱིར། །ཉན་ཐོས་ཀྱི་ནི་ཐེག་པ་འདི། །ཐེག་ཆེན་ཆོས་ཤེས་བྱ་བ་མིན། །ཞེས་བྱ་བའི་འགྲེལ་པར། མ་ཚང་བ་ཞེས་བྱ་བ་ནི་གཞན་གྱི་དོན་དུ་བསྟན་པ་སྟེ། ཉན་ཐོས་ཀྱི་ཐེག་པ་ལས་ནི་ཉན་ཐོས་རྣམས་བདག་ཉིད་སྐྱོ་བ་དང་འདོད་ཆགས་དང་བྲལ་བ་དང་རྣམ་པར་གྲོལ་བ་ཙམ་གྱི་ཐབས་ཤིག་བསྟན་པའི་ཕྱིར་གཞན་གྱི་དོན་དུ་བསྟན་པ་ཅི་ཡང་མེད་ལ། རང་གི་དོན་ཁོ་ན་གཞན་ལ་བསྟན་པ་ནི་གཞན་གྱི་དོན་དུ་འགྱུར་བར་འོས་པ་མ་ཡིན་ནོ།།འགལ་བ་ཞེས་བྱ་བ་ནི་གཞན་རང་གི་དོན་ལ་སྦྱོར་བ་ན་རང་གི་དོན་ཁོ་ན་ལ་རབ་ཏུ་སྦྱོར་བ་ཡིན་ལ། བདག་ཉིད་མྱ་ངན་ལས་འདས་པའི་དོན་དུ་རབ་ཏུ་སྦྱོར་བ་དེ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་སངས་རྒྱ་བར་འགྱུར་རོ་ཞེས་བྱ་བ་འདི་ནི་འགལ་ཏེ། ཉན་ཐོས་ཀྱི་ཐེག་པ་ཁོ་ནས་ནི་བྱང་ཆུབ་ཀྱི་ཕྱིར་རྀང་མོ་ཞིག་ཏུ་འབད་ཅིང་སངས་རྒྱས་སུ་འགྱུར་བར་འོས་པ་མ་ཡིན་ནོ། །ཐབས་མིན་ཞེས་བྱ་བ་ནི་ཉན་ཐོས་ཀྱི་ཐེག་པ་ནི་སངས་རྒྱས་ཉིད་སྒྲུབ་པའི་ཐབས་མ་ཡིན་ནོ། །ཐབས་མ་ཡིན་པ་ནི་རིང་མོ་ཞིག་ཏུ་བརྩལ་ཀྱང་འདོད་པའི་དོན་ཐོབ་པར་མི་འགྱུར་ཏེ།རྭ་ལ་སོགས་པ་ལ་འཇོ་བ་བཞིན་ནོ།།འོན་ཏེ་འདིར་བྱང་ཆུབ་སེམས་དཔས་ཇི་ལྟར་བསླབ་པར་བྱ་བ་གཞན་དུ་ཡང་བསྟན་ཏོ་ཞེ་ན། དེ་ལྟར་མ་བསྟན་པའི་ཕྱིར་ཉན་ཐོས་ཀྱི་ཐེག་པ་ཁོ་ན་ཐེག་པ་ཆེན་པོ་ཡིན་པར་ནི་མི་འོས་ཏེ། འདི་ལ་དེ་ལྟར་བསྟན་པ་མི་དམིགས་སོ། །ཉན་ཐོས་ཀྱི་ཐེག་པ་དང་ཐེག་པ་ཆེན་པོ་ཕན་ཚུན་འགལ་བ་ཁོ་ན་ཡིན་པས་ཕན་ཚུན་འགལ་བར་ཚིགས་སུ་བཅད་པ།བསམ་པ་དང་ནི་བསྟན་པ་དང་།།སྦྱོར་བ་དང་ནི་རྟོན་པ་དང་།།དུས་འགལ་ཕྱིར་ན་དམན་པ་གང་། །དེ་ནྀ་དམན་པ་ཁོ་ན་ཡིན། །ཇི་ལྟར་འགལ་ཞེ་ན། འགལ་བ་རྣམ་པ་ལྔ་སྟེ། བསམ་པ་དང་། བསྟན་པ་དང་། སྦྱོར་བ་དང་། རྟོན་པ་དང་། དུས་འགལ་བ་དག་གིས་སོ། །
ཉན་ཐོས་ཀྱི་ཐེག་པ་ལས་ནི་བདག་མྱ་ངན་ལས་འདས་པ་ཁོ་ནའི་ཕྱིར་བསམ་པ་དང་། དེ་ཉིད་ཀྱི་ཕྱིར་བསྟན་པ་དང་། དེ་ཉིད་ཀྱི་ཕྱིར་སྦྱོར་བ་དང་། བསོད་ནམས་དང་ཡེ་ཤེས་ཀྱི་ཚོགས་ཀྱིས་བསྡུས་པའི་རྟོན་པ་ཡང་ཆུང་ལ། དུས་ཀྱང་ཐུང་སྟེ། ཚེ་གསུམ་ཙམ་གྱིས་ཀྱང་དེའི་དོན་འཐོབ་བོ། །ཐེག་པ་ཆེན་པོ་ལ་ནི་ཐམས་ཅད་དེ་ལས་བཟློག་པ་ཡིན་ནོ། །དེ་ལྟ་བས་ན་ཕན་ཚུན་འགལ་བའི་ཕྱིར་ཐེག་པ་དམན་པ་གང་ཡིན་པ་དེ་ནི་དམན་པ་ཁོ་ན་ཡིན་གྱི། དེ་ཐེག་པ་ཆེན་པོ་ཡིན་པར་མི་འོས་སོ། །ཞེས་གསུངས་ཏེ། ཚེ་གསུམ་གྱིས་འདོད་པའི་དོན་ཐོབ་པ་བྱང་ཆུབ་སེམས་དཔའ་ལ་ཡང་ཡོད་དེ། འདི་ལྟར་གཏན་ལ་དབབ་པ་བསྡུ་བ་ལས་བྱང་ཆུབ་ཏུ་འགྱུར་བའི་དགྲ་བཅོམ་པ་འགའ་ཞིག་རང་ཉིད་ཀྱི་རྩ་བའི་ལུས་དབེན་པའི་གནས་སུ་སྦས་ནས་སྤྲུལ་པའི་ལུས་ཀྱིས་ཆོས་འཐུན་པ་རྣམས་དང་ལྷན་ཅིག་ཏུ་བྱང་ཆུབ་ཀྱི་ཚོགས་ཡོངས་སུ་རྫོགས་པར་བྱས་ནས་སངས་རྒྱས་འཐོབ་པ་ཡོད་པར་བཤད་མོད་སྙམ་ན། དེ་འདྲ་བ་དེ་ནི་སྲིད་དུ་ཆུག་ན་ཡང་སྤྲུལ་པའི་ལུས་དེས་སྐྱེ་བ་དང་འཆི་བ་ལན་གྲངས་མང་དུ་སྟོན་པས་འདི་ལ་ཚེ་གཅིག་ཅེས་ཇི་ལྟར་བྱ་སྟེ་གྲངས་མེད་པ་གསུམ་རྫོགས་པར་བྱ་དགོས་པས་སོ། །བསམ་པ་དང་སྦྱོར་བ་ལ་སོགས་པའི་ཆོས་ལྔ་པོ་དམན་པ་མ་ཡིན་པར་ཆེན་པོ་ཁོ་ནར་འགྱུར་བའི་ཐེག་པ་ལ་ནི་ཐེག་པ་ཆེན་པོ་ཞེས་བརྗོད་ལ། ཡཱ་ནའམ་ཐེག་པ་ཞེས་བྱ་བའི་སྒྲ་ནི་འགྲོ་བ་ལ་འཇུག་སྟེ། བྱེད་པར་སྒྲུབ་པས་འདིས་འགྲོ་བ་ཐར་པའི་ཆ་དང་འཐུན་པ་ནས་ས་བཅུ་པའི་བར་གྱི་ལམ་རྣམས་དང་། ལས་སུ་སྒྲུབ་པས་འདྀར་འགྲོ་བ་སྟེ་སངས་རྒྱས་ཀྱི་ས་ཉིད་དོ། །དེ་བས་ན་སྒྲ་གཉི་ག་ལ་འཇུག་པའི་ཚུལ་ཐ་དད་ཀྱང་བསྟན་བཅོས་ཆེན་པོ་འདི་ལྟ་བུ་ལ་སོགས་པ་ལས་ནི་སངས་རྒྱས་ཀྱི་ས་ལ་ཡང་བྱེད་པར་སྒྲུབ་པས་ཀྱང་སྒྲ་འཇུག་ཏུ་རུང་ངོ་། །དེ་ཡང་སྡུད་པ་ཚིགས་སུ་བཅད་པ་ལས། ཅི་ཕྱིར་འདི་ནི་བྱང་ཆུབ་ཐེག་ཆེན་བྱ་ཞེ་ན། །
དེ་གང་ཞོན་ནས་སེམས་ཅན་ཐམས་ཅད་མྱ་ངན་ཟློ། །ཐེག་པ་འདི་ནི་མཁའ་འདྲ་
གཞལ་མེད་ཁང་ཆེན་ཏེ།།དགའ་སྐྱིད་བདེ་བ་མངོན་པར་ཐོབ་ཅེས་ཐེག་པའི་མཆོག།ཅེས་གསུངས་པ་ལྟར་ཐེག་པའི་སྒྲ་བཞོན་པའི་ཡང་རྣམ་གྲངས་ཡིན་པས་སེམས་ཅན་ཐམས་ཅད་བླ་ན་མེད་པའྀ་མྱ་ངན་ལས་འདས་པའི་ཁང་པ་ཆེན་པོར་ཁྱེར་བར་བྱེད་པས་ཐེག་པ་ཆེན་པོ་ཞེས་བྱ་ལ། ཉན་ཐོས་དང་རང་རྒྱལ་བ་དག་ལ་ཁུར་ཁྱེར་བ་དེ་མེད་པས་བཞོན་པ་དམན་པ་ཞེས་བྱའོ།།རྣལ་འབྱོར་སྤྱོད་པ་བ་དག་སྤྱིར་ཐེག་པ་ཆེན་པོར་བསྡུ་བ་ཙམ་བྱེད་ཀྱང་སེམས་ཅན་གཏན་ཡོངས་སུ་མྱ་ངན་ལས་མི་འདའ་བ་ཞེས་གསུངས་པ་རྣམས་ལ་མྱ་ངན་ལས་འདས་པའི་སྐལ་པ་རེ་ཤིག་ཙམ་མེད་པ་མ་ཡིན་གྱི། ནམ་ཡང་སྐལ་པ་མེད་པར་འདོད་ཅིང་། ཐེག་པ་གཞན་གཉིས་པོའི་དགྲ་བཅོམ་པ་ལྷག་མེད་དུ་ཞུགས་ནས་ཐེག་ཆེན་དུ་འཇུག་པ་གཏན་མི་སྲིད་པར་འདོད་དོ།།དེ་ལ་མངའ་བདག་མཻ་ཏྲི་བས་མཛད་པའི་དེ་ཁོ་ན་ཉིད་རིན་པོ་ཆེའི་ཕྲེང་བར།དེ་ལ་ཐེག་པ་ནི་གསུམ་སྟེ། ཉན་ཐོས་ཀྱི་ཐེག་པ་དང་།རང་སངས་རྒྱས་ཀྱི་ཐེག་པ་དང་།ཐེག་པ་ཆེན་པོ་ཞེས་བྱའོ། །གནས་པ་ནི་བཞི་སྟེ།བྱེ་བྲག་ཏུ་སྨྲ་བ་དང་།མདོ་སྡེ་པ་དང་།རྣལ་འབྱོར་སྤྱོད་པ་བ་དང་།དབུ་མའི་དབྱེ་བས་སོ། །དེ་ལ་བྱེ་བྲག་ཏུ་སྨྲ་བའི་གནས་པ་ནི།ཉན་ཐོས་ཀྱི་ཐེག་པ་དང་།རང་སངས་རྒྱས་ཀྱི་ཐེག་པ་ཞེས་བྱའོ།།
ཐེག་པ་ཆེན་པོ་ཡང་རྣམ་པ་གཉིས་ཏེ།ཕ་རོལ་ཏུ་ཕྱིན་པའི་ཐེག་པ་དང་།གསང་སྔགས་ཀྱི་ཐེག་པ་ཞེས་བྱ་བའོ།།དེ་ལ་ཕ་རོལ་ཏུ་ཕྱིན་པའི་ཐེག་པ་ལ་གསུམ་སྟེ།མདོ་སྡེ་པ་དང་།རྣལ་འབྱོར་སྤྱོད་པ་བ་དང་།དབུ་མ་པའི་གནས་པས་བཤད་པའོ། །ཞེས་བྱ་བས་མདོ་སྡེ་པ་ཐེག་པ་ཆེན་པོ་པར་བཞེད་དོ།།དེ་བཞིན་དུ།གྲུབ་ཆེན་མཚོ་སྐྱེས་ཀྱིས་བརྟག་པ་གཉིས་པའི་ཕྱི་མའི་ལེའུ་བརྒྱད་པའི་འགྲེལ་པར།མདོ་སྡེ་བ་ཞེས་པ་ནི་ཐེག་པ་ཆེན་པོའི་མདོ་སྡེའོ།།ཞེས་མཻ་ཏྲི་བ་དང་འཐུན་པར་བཤད་དོ།།དེ་ཡང་སློབ་དཔོན་ཀླུ་སྒྲུབ་ཀྱིས་རིན་པོ་ཆེའི་ཕྲེང་བར།ཇི་སྲིད་སེམས་ཅན་འགའ་ཞིག་ཀྱང་། །གང་དུ་མ་གྲོལ་དེ་སྲིད་དུ།།དེ་ཕྱིར་བླ་ན་མེད་པ་ཡི།།བྱང་ཆུབ་ཐོབ་ཀྱང་གནས་གྱུར་ཅིག།དེ་སྐད་བརྗོད་པའི་བསོད་ནམས་གང་།།གལ་ཏེ་དེ་ནི་གཟུགས་ཅན་གྱུར།།གང་གའི་བྱེ་མ་སྙེད་ཀྱི་ནི།།འཇིག་རྟེན་ཁམས་སུ་ཤོང་མི་འགྱུར།།དེ་ནི་བཅོམ་ལྡན་འདས་ཀྱིས་གསུངས།།གཏན་ཚིགས་ཀྱང་ནི་འདི་ལ་སྣང་།།སེམས་ཅན་ཁམས་ནི་ཚད་མེད་ལ།།ཕན་འདོད་དེ་ནི་དེ་འདྲའོ།།
ཞེས་སེམས་ཅན་ལ་བསྔོས་པའི་བསོད་ནམས་ཚད་མེད་པའི་གཏན་ཚིགས་སུ་སེམས་ཅན་གྱི་ཁམས་ཚད་མེད་པ་བཀོད་དེ།རྣལ་འབྱོར་སྤྱོད་པ་བ་དག་སེམས་བསྐྱེད་པ་ན་རིགས་དང་ལྡན་པའི་སེམས་ཅན་ཐམས་ཅད་བྱང་ཆུབ་ལ་སྦྱོར་བར་བཞེད་པ་ན་དེ་ལ་རིགས་དང་ལྡན་པ་ཡང་གྲངས་ཀྱིས་བགྲང་བར་མི་ནུས་པས་ཚད་མེད་ཀྱང་རིགས་དང་མི་ལྡན་པ་ཡང་དེ་དག་གི་ལུགས་ལ་གྲངས་མེད་ཅིང་ཚད་མེད་ལ།ཞི་བ་ཕྱོགས་གཅིག་པ་ཡང་གྲངས་མེད་ཅིང་ཚད་མེད་པས་དེ་དག་བསམ་པ་ཐག་པ་ནས་སངས་རྒྱས་ལ་སྦྱོར་བའི་སེམས་ཀྱི་སྟོབས་དང་བྲལ་བའི་ཕྱིར་དབུ་མ་པ་རྣམས་པས་སེམས་ཀྱི་སྟོབས་ཆུང་བ་ཉིད་ཡིན་པར་ཤིན་ཏུ་གསལ་ལོ།།རྣལ་འབྱོར་སྤྱོད་པ་པས་དེ་ལྟར་འདོད་པར་ནི་དབུ་མ་སྣང་བར། རྣལ་འབྱོར་སྤྱོད་པ་བ་དག་གི་ཕྱོགས་སྔ་མ་བཞག་པའི་སྐབས་སུ་ཆེས་གསལ་བར་བཤད་ལ། མདོ་སྡེ་པ་དག་ཀྱང་དེ་དང་འཐུན་པར་འདོད་དམ་སྙམ་པ་ཙམ་མོ།།ཆེན་པོ་ཞེས་བྱ་བ་ལ།རྒྱན་ལས།དམིགས་པ་ཆེ་བ་ཉིད་དང་ནི། །དེ་བཞིན་སྒྲུབ་པ་གཉིས་དག་དང་། །ཡེ་ཤེས་བརྩོན་འགྲུས་རྩོམ་པ་དང་། །ཐབས་ལ་མཁས་པར་གྱུར་པ་དང་། །ཡང་དག་འགྲུབ་པ་ཆེན་པོ་དང་། །སངས་རྒྱས་འཕྲིན་ལས་ཆེན་པོ་སྟེ། །ཆེན་པོ་འདི་དང་ལྡན་པའི་ཕྱིར། །ཐེག་ཆེན་ཞེས་ནི་ངེས་པར་བརྗོད། །ཅེས་ཆེན་པོ་བདུན་དང་ལྡན་པར་གསུངས་པ་ལ། བདུན་པོ་མཐའ་དག་བསྟན་བཅོས་འདི་ཉིད་ལས་ཀྱང་བསྟན་ཏེ།ཤེས་རབ་མཆོག་ཡིན་དེའི་གཞི་ནི།།ཐོས་པ་དེ་ཕྱིར་ཐོས་པ་མཆོག།ཅེས་བྱ་བས་དམིགས་པ་ཆེ་བ་བསྟན་ཏོ། །བདག་སྲེད་མ་ལུས་ཤེས་རབ་ཀྱིས་བཅད་དེ།།སེམས་ཅན་སྲེད་ཕྱིར་བརྩེ་ལྡན་ཞི་ཐོབ་མིན།།ཞེས་བྱ་བ་ལ་སོགས་པས་སྒྲུབ་པ་ཆེན་པོ་བསྟན་ཏོ། །གང་དག་འགྲོ་ཀུན་བདག་མེད་མཐའ་ཞི། །ཞེས་བྱ་བ་ལ་སོགས་པས་བདག་མེད་པ་གཉི་ག་རྟོགས་པའི་ཡེ་ཤེས་ཆེན་པོ་བསྟན་ཏོ།།རྒྱུ་མཐའ་ཡས་དང་སེམས་ཅན་ཟད་མེད་དང་། །བརྩེ་དང་འཕྲུལ་དང་མཁྱེན་དང་ཕུན་ཚོགས་ལྡན། །ཞེས་བྱ་བ་ལ་སོགས་པས་བརྩ